**Терапевтик йўналишдаги кафедраларда янги педагогик ва ахборот технологияларидан фойдаланиш ҳолати. Инглиз тили гуруҳларида ўқитиш ҳолати**

**Ректорат кенгаши. 09.01.17 й. Маърузачи: Ибодуллаев З.Р.**

Тошкент тиббиёт академиясида таълим жараёнини такомиллаштириш борасида бирмунча ҳаракатлар қилинган ва қилинмоқда. Бу борада янги педагогик технологиялар ва ахборот ресурсларидан кенг фойдаланиш зарурлиги табиий ҳол албатта. Маълумки терапевтик йўналишдаги кафедралар асосан 3-курсдан кейинги давр билан боғлиқ. Клиник кафедраларнинг асосий вазифаларидан бири – талабаларда клиник фикрлашни шакллантиришдир. Бунинг учун ташхис қўйиш ва даволаш стандартларини талабаларга сингдириб бориш алоҳида ўрин касб этади.

Барча кафедраларда турли силлабуслар ишлаб чиқилган, ҳар бир мавзуга оид педагогик ишланмалар ҳам бор. Дарс бериш жараёнида улардан фойдаланилмоқда. Айниқса, психиатрия ва наркология кафедраси (доц. Ашуров З.Ш.), тиббий педагогика факультетининг УАШ тайёрлаш ва ички касалликлар кафедраси (доц. Аҳмедов Х. С.), 1-сонли ички касалликлар кафедраси (доц Нуриллаева Н.М.) томонидан бу борада олиб борилаётган ишларини алоҳида таъкидлаб ўтиш жоиз.

Бироқ клиник кафедраларда назарий тиббиёт билан амалий тиббиётни бир маромда олиб борилаяптими? Бу саволга тўлақонли “Ҳа”, деб бўлмайди. Биз кўпроқ назарияга берилиб қолаяпмиз. Маълумки, қайсидир амалий кўникмани автоматизм даражасига етказиш учун талаба уни бир неча бор ўз қўллари билан такрорлаши керак. Диагностика амалиётлари билан боғлиқ кўникмаларни автоматизм даражасига етказишда биз оқсаяпмиз. Клиник кафедралардаги циклларни ўтиб тугатаётган талабаларнинг аксарияти мустақил равишда ЭКГ қилиш, ўпканинг ҳаётий хажмини ҳисоблаш, УТТ қилиш, турли клиник синдромларда қон анализларини тўғри таҳлил қилиш, ҳатто тана вазни индексини тўғри аниқлашни билмайди. Бу ачинарли хол албатта! Аксарият талабаларда кичик бўлса-да, клиник фикрлаш йўқ! Буни ҳаммамиз билиб сезиб турибмиз. Нега шундай? Чунки клиник кафедраларда дарс берадиган ёш педагогларимизнинг ўзида клиник фикрлаш шаклланиб улгурмаган. Шу боис улар ҳар бир клиник синдромни талабалар билан биргаликда муҳокама қилишга ҳайиқишади. Ёш педагоглар учун энг осони – силлабусда кўрсатилган педагогик технологиялардан фойдаланиш. Клиник кафедралардаги талабалар кўп ҳолларда профессор ёки доцентнинг фақат умумий кўригидаги бемор билан чегараланиб қолади, холос. Негадир диагностик жиҳатдан мураккаб беморларни профессор кўриши керак ёки ташхисни у аниқлаб бериши керак деган ақида ҳалигача ёш педагоглар миясига ўтириб қолган. Фикримизча ёш педагог беморда бўртиб турган қайсидир клиник синдромни, ҳеч бўлмаганда бир кун олдин ўзи ўрганиб, сўнгра уни талабалар билан беморни ўртага олган ҳолда муҳокама қилиши лозим. Масалан “Кўкрак соҳасидаги оғриқ” аниқланган беморни ўртага олиб талабалар билан чуқур таҳлил қилса, бу умрбод талабанинг эсида қолиб кетади. Биз “патогномоник симптом” деган атамаларни унутиб юбордик. “Симптомдан синдромга, синдромдан касалликка” деган классик тиббиёт қоидалари унутилаяпти чоғи. Албатта, клиник тиббиёт – умрбод ўрганиладиган соҳа! Бироқ ёш педагог биринчи қадамни тўғри қўя олиши керак.

Талабалар билан олиб борган суҳбатларимиз шуни кўрсатаяпдики, клиник кафедра ўқитувчилари аксарият ҳолларда педагогик ўйинларга берилиб кетади-ю, бироқ баъзи циклларда етарли даражада бемор кўрсатилмасдан қолади. Демак, мавзу ўтилади-ю, бироқ шу мавзу бўйича бемор кўрилмайди. Беш баҳони ифодаловчи юқори баллар кескин камайган ёки талаба ҳақиқатан ҳам бешга ўқимаяпти. Унда савол туғилади. Нега? Демак, педагогда ё маҳорат кам, ё илм етишмайди, ё талабани ўз холига ташлаб қўяди.

**Талабалар кўпинча шундай дейишмоқда:**

1. Дарс фақат уй вазифасини сўраш билан ўтиб кетади, ўқитувчи мавзуни кам тушунтиради. Касал жуда кам кўрсатилади.
2. Материалларни маърузадан олинг дейишади;
3. Негадир 5 баҳога лойиқ балларни кам қўйишади (шу баҳога лойиқ талабалар бўлса-да); Устозларнинг энг яхши кўрган бали 66 ёки 67 ҳамда 71 ёки 72 балл. Бизга 86 ёки 87 балл деярли қўйилмайди.
4. Ахброт-ресурслардан жуда кам фойдаланилади.
5. Аввалги цикл баҳосига қараб баҳо қўйиш удум бўлган ва 2-3 кунлик дарс баҳосини қўймай юриб кейин бир кунда қўйиб ташлаш жуда кўп;
6. Клиник кафедраларда интернетдан деярли фойдаланиб бўлмайди.
7. Тезлиги яхшироқ Wi-Fi керак кафедраларга;
8. Инглиз гуруҳи талабаларига инглиз тилида дарс жуда кам ўтилади, озгина гапириб кейин ўзбек ёки рус тилига ўтиб кетишади.
9. Устозларнинг ўзлари инглиз тилини яхши билишмайди.

**Таклифлар**

1. Клиник кафедраларда амалиётга катта урғу бериш;
2. Ёш педагогларда клиник фикрлашни шакллантириш;
3. Мураккаб беморлар билан боғлиқ клиник консилуимларни кўпайтириш ва уларни видеога олиш; Муляжлар сонини кўпайтириш.
4. Талабаларнинг мустақил равишда тиббий диагностика ускуналардан (ЭКГ, УТТ, доплер ва ҳ.к.) фойдаланишига кенг йўл очиб бериш. Бу ускуналарнинг клиник кафедраларда бўлишини таъминлаш.
5. Диагностика ва даволаш стандартларини ҳар бир дарсга тадбиқ қилиш.
6. IELTS ва TOEFL сертификатларига эга бўлган ўқитувчиларни инглиз гуруҳларга қўйиш.

**Терапевтик кафедралар рўйхати:**

1. Асаб касалликлари кафедраси *(Проф. Рахимбаева Гулнора Сатторовна)*
2. Психиатрия ва наркология кафедраси *(доц. Ашуров Зариф Шарипович)*
3. Ички касалликлар пропедевтикаси, гематология, ҲДТ ва лаборатория иши кафедраси *(Доц. Парпибаева Динара Аюповна)*
4. Болалар касалликлари № 1 *(проф. Холматова Барно Турдиходжаевна)*
5. Болалар касалликлари №2 *(проф. Каримжонов Илхом Асомович)*
6. Даволаш факультетининг УАШ тайёрлаш ва эндокринология кафедраси *(Доц. Тагаева Мавжуда Холматовна)*
7. Тиббий-педагогика факультетининг факультет ва госпитал терапия кафедраси *(Доц. Жаббаров Азим Атахонович)*
8. Клиник фармакология кафедраси *(проф. Якубов Абдужалол Ваҳобович)*
9. Тиббий педагогика факультетининг УАШ тайёрлаш ва ички касалликлар кафедраси *(доц. Аҳмедов Холмурод Саъдуллаевич)*
10. Даволаш факультетининг факультет ва госпитал терапия, тиббий-профилактика факультетининг ички касалликлар ва касб касалликлари кафедраси *(проф. Ризамуҳамедова Машҳура Закировна)*
11. Фтизиатрия кафедраси *(т.ф.д. Рашидов Зафар Рахматуллаевич)*
12. Ички касалликлар №1 *(доц. Нуриллаева Наргиза Мухтархановна)*
13. Тери-таносил касалликлари кафедраси *(доц. Ташкенбаева У. А.)*
14. Реабилитология, ҳалқ тиббиёти ва жисмоний тарбия кафедраси *(доц. Усмонходжаева Адибахон Амирсаидовна)*